Zimné obdobie nás neraz prekvapí rannou poľadovicou. Denné plusové a následné nočné mínusové teploty, spojené s dažďom, sa nám snažia znepríjemniť život. Ako sa proti tomu brániť? Žiaľ, na to odpoveď neexistuje. Opäť všetko zostáva na vašej opatrnosti a schopnosti predvídať. Prvým signálom by mal byť už príchod k vozidlu. Pokiaľ je námraza na chodníku, s veľkou pravdepodobnosťou bude aj na vozovke. Netreba sa spoliehať na posolené cesty, soľ na nich nevydrží večne. Ďalším krokom prevencie je dostatočný odstup od vozidiel v premávke. Do problémov vás môže dostať prudká manipulácia volantom, teda vyhýbanie sa kanálovým poklopom atď. na poslednú chvíľu.
Rovnako to platí aj pri plynovom a brzdovom pedáli. Prudké pridávanie plynu vám nepomôže, a naopak prudké brzdenie môže dostať vozidlo mimo vašu kontrolu. Na rovných úsekoch ciest a diaľnic pre istotu znížte rýchlosť, v kombinácii s poľadovicou a bočným vetrom by sa riskovanie nemuselo vyplatiť. Skúsený šofér už dokáže rozoznať, kedy sa jeho vozidlo začína vymykať kontrole odozvou, ktorú dostáva cez volant od kolies. Na záver nezabúdajte na skoršie brzdenie pred križovatkou a hlavne, dostatočne znížiť rýchlosť pri prejazde zákrutami.
Článok vznikol v spolupráci s Auto Gafa.